b"\n_START_ARTICLE_\nBla\xc5\xbe Rola\n_START_SECTION_\nBiografija\n_START_PARAGRAPH_\nBla\xc5\xbe Rola se je rodil 5.10.1990 na Ptuju o\xc4\x8detu Marijanu in mami Majdi. Ima starej\xc5\xa1o sestro Evo. Tenis ga je navdu\xc5\xa1il \xc5\xbee pri \xc5\xa1tirih letih, ko pa je dopolnil \xc5\xa1est let pa se je vpisal v Tenis klub Terme Ptuj, kjer ob\xc4\x8dasno trenira \xc5\xa1e danes. Srednjo \xc5\xa1olo je obiskoval na gimnaziji Ptuj, nato pa je \xc5\xa1tudijsko pot nadaljeval v ZDA (smer: International Business), kjer je dobil \xc5\xa1portno \xc5\xa1tipendijo na Ohio State University.\n_START_SECTION_\n2008-2013\n_START_PARAGRAPH_\nLeta 2008 je prvi\xc4\x8d nastopil na turnirjih serije Futures in Challenger in tako postal profesionalec. _NEWLINE_Leta 2010 je prvi\xc4\x8d zaigral v Davisovem pokalu in se preselil v ZDA, kjer je \xc5\xa1tudiral in igral tenis za tamkaj\xc5\xa1njo univerzo Ohio State. _NEWLINE_Leta 2013 je na sredozemskih igrah v Tur\xc4\x8diji osvojil dve zlati medalji, posami\xc4\x8dno in v dvojicah ter se prvi\xc4\x8d na lestvici ATP prebil med najbolj\xc5\xa1ih 200 igralcev na svetu. V tem obdobju je posami\xc4\x8dno osvojil 9 turnirjev serije Futures, v dvojicah pa 6 turnirjev Futures in 1 Challenger.\n_START_SECTION_\n2014\n_START_PARAGRAPH_\nSkozi kvalifikacije se je prvi\xc4\x8d uvrstil na glavni turnir za Grand Slam. Na Odprtem prvenstvu Avstralije je v 2. krogu izgubil proti Martinu Kli\xc5\xbeanu. S tem dose\xc5\xbekom je postal \xc5\xa1ele peti Slovenec, ki se je uspel uvrstiti v glavni \xc5\xbereb katerega izmed turnirjev za Grand Slam._NEWLINE_V maju se je na lestvici ATP prvi\xc4\x8d prebil med najbolj\xc5\xa1ih 100 igralcev na svetu. Na Odprtem prvenstvu Francije je izgubil v 3. krogu kvalifikacij._NEWLINE_Junija je prvi\xc4\x8d nastopil na travnatem in turnirju serije 250 v Queen's Clubu in Eastbournu, kjer je obakrat izgubil v 1. krogu. Prvi\xc4\x8d v karieri je nastopil v glavnem \xc5\xberebu Wimbledona 2014, kjer je v 2. krogu z 1-6, 1-6, 0-6 izgubil proti Andyu Murrayu."